Kigwan ngon Jesus ired ma disipolos to i “Sema iren toon nat naematid si-kak,
owesen cha kayo.
Nem nemnem jo i edagwas a iyowes chaak.
No ingesen jo ira ma tood ja dobong a nat naematid si-kak,
sesmeken cha kayo komen singen ahi yo ira.
Nem pinispis tahejo say maydasin kayo ired ma tood ja dobong.
Isonga,
en-owes cha kayo.
Nemnem jo i kigwan kod si-kayon ‘Nat mas ainportantiy bagaen iy say afo tho.’
No piyadigat chaak na too,
pedigathen cha kayo ngo.
Tan no piyati riy kigwan ko,
patien cha ngoy konen jo.
A-magen chen emiin ira ja ngaaw cha si-kayo kagol na ingkayka-chom jod si-kak tep nat amta ra ma engito-no did si-kak.
“No nat kimowanak koma di et intoroan ko ira,
nat basol i nat inpamati red si-kak.
Nem agpayson kimowanak ali et nat emati pay laeng ired si-kak,
isonga nagwariy pangbal cha na iyanbasolan cha.
Sema toon mahaowes cha si-kak,
en-owes to ngos Afo Chiyos a Awak.
No nat sini-neng cha iriy milagron ima-imag kon nagwariy mahaamag,
gwara komiy pangbal chen nat inpamati red si-kak.
Nem agpayson sini-neng cha ira ma milagro,
et en-owes cha kawi pay laeng Awak.
Nem epasamak a emiin ira man say metongpal iwa iyaysolat chiwa dinteg chen kigwan to i ‘Iyowes chaak angken nagwariy kagol to.’
“Nem ito-nok i Naenolong a medepod Awak.
Si-kathoy Ispirito Santon medepod Awak,
tan ipaamta thoy podnod si-kayo.
Et no onmothok ali,
tistigoan toak.
Et si-kayo,
tistigoan joak ngo tep kiyadkadgwaan joak manipod nonta inchogik a mantoro.”
Intoloy Jesus a engowan i “Kigwan kon emiin ira jay cha si-kayo say no mepesamak,
nat mekibtot kayo et nat isalcheng jon mematid si-kak.
No sa-ki din akow,
chagchagen cha kayod synagog say nat mayka-chom kayo ired ma echom jon Hodjos.
Et chanchani din onmothok i timpo a sema toon memonod si-kayo,
kin to i mansilbid Afo Chiyos no a-magen to man.
A-magen cha ira man tep nat amta res Awak tan nat amta raak ngo.
Nem inpaamtak a emiin ira jay cha si-kayo niman say no onmothok ira ma digat cha si-kayo,
nemnemnemen jo i kigwan kod si-kayo maypangkep iren jay.”
Sema Naimag Na Ispirito Santo